Saksframlegg – Utredning av sammenslåing av partilag

Bakgrunn:

Årsmøtet i Vestre Toten Arbeiderparti den 15.03.2026 behandlet sak om framtidig organisering av Reinsvoll/Sagvoll partilag. Følgende vedtak ble fattet:

«Forslag 3, Styret – Reinsvoll partilag: Sammenslåing av partilaget med Ihle/Bøverbru partilag utredes og legges frem for endelig vedtak i junimøtet. Styret utarbeider en fremdriftsplan for arbeidet som sikrer involvering av berørte medlemmer.»

Styret har i etterkant gjennomført en utredning i tråd med årsmøtevedtaket.

Formelt grunnlag:

I henhold til vedtektene § 13.15 heter det:
«Partiavdelinger som ikke har årsmøtevalgte styrer og som over en årsmøteperiode ikke har hatt medlemsaktivitet, regnes ikke lenger som en partiavdeling. Kommunepartiene har i slike tilfeller rett til å gjøre vedtak om at partiavdelingen skal opphøre, medlemmene skal overføres til en annen partiavdeling og partiavdelingens eiendeler skal tilfalle kommunepartiet.»

Det formelle ansvaret og beslutningsmyndigheten i saken ligger til styret. Styret har likevel valgt å legge saken frem for medlemsmøte til behandling for å sikre god forankring blant medlemmene.


Utredning

Det er i perioden gjennomført følgende:
- Gjennomgang av medlemslister
- Kartlegging av betalende og ikke-betalende medlemmer
- Analyse av utviklingen i partilaget over tid
- Dialog med medlemmer gjennom utsendelse av e-post og SMS

Medlemsstatus og utvikling:

Per 9. juni 2026 har Reinsvoll/Sagvoll partilag 29 betalende medlemmer. Potensialet (medlemmer som er fakturert uavhengig av betaling) er 36 medlemmer. I perioden fra 1. juni 2019 til 9. juni 2026 har partilaget hatt 4 nye betalende medlemmer.

Utviklingen viser begrenset rekruttering over tid, samtidig som medlemsfrafallet i samme periode er høyere enn nyrekrutteringen. Det er heller ikke observert stabil vekst i medlemsmassen.

Det er de siste to årene gjort gjentatte forsøk på å restarte aktivitet og drift i partilaget, men dette har ikke lykkes. Partilaget har i praksis hatt lav aktivitet over tid.

Medlemsinvolvering:

Alle registrerte medlemmer er kontaktet via e-post og SMS med informasjon om utredningen og mulighet til å komme med innspill, innsigelser eller ønske om tilknytning til annet partilag.

Ved fristens utløp har det ikke kommet innsigelser mot en sammenslåing. Fem medlemmer har uttrykt ønske om å bli overført til Raufoss partilag. Øvrige medlemmer har ikke gitt uttrykk for andre preferanser.

Vurdering:

Styret vurderer at Reinsvoll/Sagvoll partilag ikke har et tilstrekkelig aktivitetsnivå eller organisatorisk grunnlag for videre drift som selvstendig enhet. Over tid har det ikke lykkes å etablere et fungerende styre eller stabil aktivitet.

Medlemmene har krav på oppfølging, politisk aktivitet og et inkluderende partifellesskap. For å ivareta dette på en god måte vurderes det som mest hensiktsmessig at medlemmene overføres til et større og mer aktivt partilag.

Ihle/Bøverbru partilag fremstår som et naturlig valg basert på geografisk tilhørighet og eksisterende aktivitet.

Forslag til vedtak:

1. Reinsvoll/Sagvoll partilag avvikles som egen partiavdeling.
[bookmark: _GoBack]2. Medlemmene overføres til Ihle/Bøverbru partilag, med unntak av de medlemmer som har bedt om overføring til Raufoss partilag.
3. Eventuelle eiendeler tilfaller Vestre Toten Arbeiderparti, jf. vedtektene § 13.15.
4. Navnet på den nye partiavdelingen skal være: Ihle, Bøverbru og Reinsvoll arbeiderlag
5. Styret gis fullmakt til å gjennomføre nødvendige administrative tiltak for overføringen.


